स्पाइडर-मैन: फार फ्रॉम होम
स्पाइडर-मैन: फार फ्रॉम होम (अनुवाद. स्पाइडर-मैन: घर से बहुत दूर) मार्वल कॉमिक्स के चरित्र स्पाइडर-मैन पर आधारित २०१९ की एक अमेरिकी सुपरहीरो फिल्म है, जो कोलंबिया पिक्चर्स और मार्वल स्टूडियो द्वारा सह-निर्मित और सोनी पिक्चर्स रिलीज़िंग द्वारा वितरित की गई है। यह मार्वल सिनेमैटिक यूनिवर्स (एमसीयू) में तेईसवीं फिल्म है, और २०१७ में आयी स्पाइडर-मैन: होमकमिंग की अगली कड़ी है। फिल्म का निर्देशन जॉन वॉट्स द्वारा किया गया है, और क्रिस मैक्केना तथा एरिक सोमर्स द्वारा इसकी पटकथा लिखी गयी है। टॉम हॉलैंड, सैम्युल एल॰ जैक्सन, ज़ैंडेया, कोबी स्मल्डर्स, जॉन फेवरोऊ, जे॰ बी॰ स्मूव, जैकब बैटलॉन, मार्टिन स्टार, मैरिसा टोमेई, और जेक जिलएनहॉल इत्यादि ने फ़िल्म में मुख्य भूमिकाएं निभाई हैं। स्पाइडर-मैन: फार फ्रॉम होम में, यूरोप की एक स्कूल यात्रा पर गए पीटर पार्कर को निक फ्यूरी और मिस्टीरियो द्वारा दूसरे आयाम से तात्कालिक खतरों का सामना करने के लिए भर्ती किया जाता है। अक्टूबर २०१६ तक, स्पाइडर-मैन: होमकमिंग की अगली कड़ी के लिए चर्चा शुरू हो गई थी, और साल के अंत से पहले-पहले फिल्म की रिलीज तिथि भी तय कर ली गई थी। जुलाई २०१७ में हॉलैंड तथा वॉट्स की वापसी की पुष्टि हुई, और उस साल के अंत तक लेखकों ने भी फिल्म में लौटने की पुष्टि की। २०१८ में, जैक्सन और जिलएनहॉल क्रमशः फ़्यूरी और मिस्टीरियो के रूप में कलाकारों के दल में शामिल हो गए। हॉलैंड ने फिल्मांकन शुरू होने से पहले ही सीक्वल के शीर्षक का खुलासा कर दिया था; फिल्मांकन जुलाई २०१८ में शुरू हुआ और इंग्लैंड, चेक गणराज्य, इटली और न्यूयॉर्क महानगरीय क्षेत्र में हुआ। अक्टूबर २०१८ में फिल्मांकन समाप्त हो गया। अप्रैल २०१९ में अवेंजर्स: एंडगेम की रिलीज से पहले, के लिए फिल्म के मार्केटिंग अभियान ने उसकी कहानी का खुलासा करने से बचने का प्रयास किया। स्पाइडर-मैन: फार फ्रॉम होम का प्रीमियर २६ जून २०१९ को हॉलीवुड में हुआ था, और ३ जुलाई २०१९ को इसे संयुक्त राज्य अमेरिका में ३डी और आईमैक्स प्रारूपों में जारी कर दिया गया। इसे आलोचकों से सकारात्मक समीक्षाऐं मिली, जिन्होंने इसे "मज़ेदार और संतोषजनक सीक्वल" कहा और कलाकारों, विशेष रूप से हॉलैंड और जिलएनहॉल के अभिनय की प्रशंसा की। फिल्म ने अभी तक दुनिया भर में ६२२ मिलियन डॉलर की कमाई कर ली है।